Päijät-Hämeen käräjäoikeus vapautti viime viikolla puolisonsa törkeästä raiskauksesta epäillyn keski-ikäisen miehen.

Miehen epäiltiin pakottaneen avopuolisonsa yhdyntään väkivaltaa käyttäen. Nainen kuitenkin kertoi oikeudessa, että hän oli antanut seksiin suostumuksensa, mutta oli pyytänyt yhdynnän lopettamista kesken seksin. Yhdyntä oli hänen mukaansa myös lopetettu heti kun hän sitä pyysi.

Nainen oli saanut yhdynnän seurauksena vammoja peräaukkoonsa.

Oikeuden julkisesta selosteesta selviää, että mies oli vangittuna kesäkuun alusta asti. Rikosilmoituksen asiassa oli tehnyt ulkopuolinen henkilö, jolle nainen oli kertonut vammoistaan.

Käräjäoikeus katsoi, että naisen kertomusta oli pidettävä riittävän uskottavana, joten syyte törkeästä raiskauksesta hylättiin.